《黄岐山歌》
明代·曾迈

南越之南揭阳岭，突兀层峦黄岐山。从秦历汉群峰出，流云飞岐不可攀。

上有浮屠拂云起，石湖千载抱泉水。悬崖风雨古木疏，春色秋容翠微里。

磊石玲珑溪谷中，洞门双辟竹与松。盘桓宛转多迂怪，叠巘连岫度晚风。

俯临玉窖之双溪，舂容夜月映沙堤。山高水清长无绝，渡水登山无尽期。

昔人独有陈夫子，幽栖选胜风流美。古今地灵应相托，山中仙客良有几。

作者简介：曾迈（一五七六—一六〇三），原名思道，字志甫。揭阳人。明神宗万历二十五年（一五九七）举人。有《仙游稿》。事见清乾隆《揭阳县志》卷五、清道光《广东通志》卷七五。